In nomine sancte et individue Trinitatis, Patris et Filii et Spiritus Sancti, amen. Ego Petrus de Poilleyo, canonicus Eduensis et curatus ecclesie parochialis de Marmaignia, Eduensis diocesis, per Dei graciam sane mentis licet infirmus corpore, sciens quod propter delictum, etc., et quia digniori inchoendum est, ideo animam meam, dum egressa fuerit a corpore, primo et principaliter reddo et commendo altissimo Creatori meo qui eam de nichillo creavit et de suo proprio sanguine totum mundum a dampnacione delicti primi parentis redemit, glorioseque virgini Marie, matri ejusdem Creatoris, totique celesti curie paradisi; item, remitto omnes rancores et injurias michi a quibuscumque personis dictas, factas et illatas; item, volo et ordino quod, ante omnia, debita et clamores mei persolvantur et pacificentur per manus executorum meorum quos inferius nominabo; item, corporis mei sepulturam eligo in ecclesia Beati Lazari Eduensis, videlicet juxta et prope altare beate Marie in dicta ecclesia fundatum, quod fundatum fuit per Johannem, quondam vigerium Eduensem, in casu quo dominis meis decano et capitulo Eduensi placuerit, et, nisi sibi placuerit, alibi in dicta ecclesia Beati Lazari ubi eisdem dominis meis placuerit; item, do et lego dictis dominis meis decano et capitulo Eduensi, pro eorum pictancia, die obitus mei, sex francos auri semel; item, volo et ordino quod dicta die obitus mei tresdecim psalteria circa corpus meum dicantur et legantur per tresdecim presbiteros, et cuilibet dicenti et legenti quinque albos obolos et regios semel do et lego; item, volo et ordino quod dicta die obitus mei triginta misse celebrentur pro remedio anime mee parentumque et amicorum meorum, et cuilibet celebranti do et lego tam pro missis quam pro vigiliis unum grossum cum dimidio Turonensium argenteum, seu valorem in pecunia semel do et lego; item, volo eciam, precipio et ordino quod a dicta die obitus mei triginta misse eciam celebrentur per duos presbiteros seu capellanos ydoneos, per dictos executores meos subscriptos eligendos, videlicet qualibet die una missa usque ad predictum numerum, pro remedio quo supra, pro quibus missis celebrandis tres francos auri semel do et lego; item, volo, precipio et ordino quod qualibet die usque ad unum annum a dicta die obitus mei computanda, una missa celebretur per septem capellanos seu presbiteros ydoneos, per predictos executores meos eligendos, et cuilibet capellano dictas missas celebranti quatuor florenos de Florencia vel valorem in pecunia numerata semel do et lego, quequidem misse celebrabuntur ad dictum altare beate Marie seu ad altare ante vel juxta quod me inhumari contigerit vel sepeliri; item, volo et ordino luminare meum fieri dicta die obitus mei de triginta libris cere; item, do et lego predictis dominis meis decano et capitulo Eduensi perpetuo pro me et meis quamdam domum meam in qua Richardus Barbitonsoris moratur, sitam in castro Eduensi, scilicet in vico de Fraxino, juxta domum habitacionis venerabilis et discreti viri magistri Petri de Campo Diverso, in utroque jure licenciati, canonici Eduensis, et domum capellanorum Sancti Michaelis Archangeli, in dicta ecclesia Sancti Lazari Eduensis fundati, hinc et ante domum Guillelmi Juglerii de Edua, et juxta iter per quod itur de claustro ecclesie Eduensis per dictum vicum de Fraxino ad portam Materonis dicti castri Eduensis inde; item, unum curtile, situm in Brolio, vocatum curtile de Brolio, juxta fossata dicti castri Eduensis situatum, retro domum que quondam fuit magistri Petri Talepain, quondam canonici Eduensis, et que nunc est magistri Guillelmi Quarteronis, ipsius magistri Petri nepotis, ex parte una, et juxta curtile quod solebat tenere et possidere predictus quondam magister Petrus Talepain tempore quo vivebat, et iter per quod itur de porta dicti Brolii ad molendina predictorum dominorum meorum de capitulo Eduensi, ex parte altera; item, unam peciam terre continentem duo jornalia terre, situata in campo vocato Campo des Raz, juxta terram Perrini Barberii, ex una parte, et juxta terram dicti Gaichot hinc et juxta terram que quondam fuit Perrenete dicte la Juisote, ex altera parte; item, medietatem pro indiviso quorumdam domus et curtilis siti retro dictam domum, situatum in dicto Brolio, juxta domum que quondam fuit Johanni Pasquault de dicto Brolio ex parte una, et juxta iter per quod itur de predicta porta Brolii ad predicta molendina predictorum dominorum meorum de capitulo parte ex altera, una cum fondis, aisienciis et pertinenciis predictorum domorum et curtilis universis, pro uno anniversario centum solidorum quolibet anno, dicta die obitus mei, per dictos dominos meos decanum et capitulum imperpetuum in predicta ecclesia Eduensi, pro remedio anime mee, parentumque et amicorum meorum, ut moris est, faciendo et celebrando; et in casu quo predicta non sufficerint ad faciendum et celebrandum predictum anniversarium, volo et ordino quod de et super residuo aliorum bonorum meorum predicti executores mei inferius nominati residuum faciant et suppleant, ita tamen quod, mediantibus premissis, predicti domini mei decanus et capitulum predictum anniversarium facere et celebrare quolibet anno imperpetuum, dicta die obitus mei in ecclesia ipsa Eduensi, ut moris est, et ut supra promittant et teneantur. Item, do et lego domino episcopo Eduensi viginti solidos Turonensium monete currentis semel; item, domino archidiacono Eduensi, decem solidos monete supradicte semel do et lego; item, archipresbitero de Blanzeyo, quinque solidos Turonensium monete predicte semel do et lego; item, fabrice ecclesie Sancti Nazarii Eduensis, viginti solidos predicte monete semel do et lego; item, die obitus mei, Domui Dei de castro Eduensis, viginti solidos dicte monete pro pauperibus Christi ibidem affluentibus pro pictancia inter eos distribuendos, semel do et lego; item, do et lego predicte ecclesie parochiali Sancti Martini de Marmaignia et curato ejusdem viginti solidos Turon. argenteorum semel; item, ecclesie parochiali Sancti Simphoriani de Marmaignia, cujus fui curatus, et curato ejusdem, viginti solidos dicte monete do et lego semel; item, do et lego Johannete, relicte Guillelmi de Perreria, sorori mee, sex francos auri semel; item, do et lego Johanni Plamerelli, seniori, et ejus uxori, unum sextarium siliginis ad mensuram Eduensem semel; item, fratri predicti Johannis Plamerelli, unum sextarium siliginis ad predictam mensuram do et lego semel; item, dicte a la Boyteuse de Breul, unum sextarium siliginis ad predictam mensuram semel do et lego. Hujus autem testamenti mei seu mee ultime voluntatis, omni alia ordinacione, si unquam aliam feci, per hoc presens testamentum penitus revocata, executores meos facio, constituo et ordino dilectos meos venerabiles et discretos viros dominos Girardum de Costa, canonicum Eduensem, et Johannem de Boteria, curatum ecclesie parochialis Sancti Simphoriani de Marmaignia ac in dicta ecclesia Eduensi beneficiatum, et eorum quemlibet insolidum, etc. Datum et actum Educ, videlicet in domo habitacionis predicti testatoris, in presencia dicti domini Johannis de Monteregali, presbiteri, notarii et jurati curie Eduensis, necnon dominorum Guidonis de Boteria, Hugonis Charreton, Guillelmi de Sancto Andrea Eduensi, Johannis de Perreciaco, Nicholay Baubery, Petri Tegularii, presbiterorum, Henrici Poisery, subdyaconi, chorialium ecclesie Eduensis, et Hugonis Damedey de Edua, testium ad premissa vocatorum et rogatorum, die mercurii post festum beati Leodegarii, anno Domini millesimo CCC° octuagesimo octavo. Datum ut supra. J. DE MONTEREGALI.